Bya Elisa Nicholas Ssekitende
Minisita w’ebyobulimi, Ettaka n’enkulakulana mu bwakabaka bwa Buganda Ow’ekitiibwa Hajjat Mariam Mayanja Nasejje Nkalubo, ategeezezza ng’obwakabaka nga buyita mu Kitongole kya BUCADEF, bwebugenda okukwatagana n’abakugu mubujjanjabi bw’ebisolo, okutuuka ku bantu ba Buganda nekaweefube w’okutumbula eby’obulunzi mu bwakabaka buno, nga babutambuliza wamu n’ebyobulimi.
Ow’ekitiibwa Nkalubo asinzidde mu Kibuga Masaka mu Ssaza Buddu, gyabadde omugenyi omukulu mukuggulawo omukolo abalunzi n’abakugu mu bujjanjabi bw’ebisolo abeegattira mu Kibiina kya Uganda Veterinary Assosiation, webakulizza olunaku lwabwe, n’okutongoza Kaweefube w’okusomesa abantu abeenyigira mu bulunzi okubwongeramu omutindo, n’akinogaanya nti Obulunzi kya Nnono mu Buganda era nga kisaanye okwongerwamu amaanyi n’okutambulirako ng’emu ku ngeri y’okutumbula embeera zaabwe.
Wabula ono alaze obwennyamivu kukusoomozebwa okukyagenda mu Maaso mu ggwanga mu Nsonga z’ettaka, n’akkaatirizza Kaweefube w’obwakabaka ow’okukubiriza abantu okunyweza ebiwandiiko n’obusenze bwaabwe ku Ttaka, bawone okulibanyagako.
Atwala eby’obulimi ku Ssaza ly’e Buddu nga y’akyiikiridde Ppookino ku mukolo guno Dr.Sitenda Nabadda, ayanjulidde minisita n’abalunzi enteekateeka Essaza gyeririna, okutumbula eby’obulunzi n’obulimi nga bateekawo eddundiro n’ennimiro ebinaakola ng’ebyokulabirako n’okusomesezaako abalimi n’abalunzi gyebayise BUDDU SSAZA DEMONSTRATION FARM
Pulezidenti wa Uganda Veterinary Association atwala ekitundu kya Buganda Dr.Ismael Asiimwe, ategeezezza nga bwebagenda okutambulira awamu n’obwakabaka bwa Buganda okutumbula obulunzi, n’okutuuka ku bantu baabulijjo okubasomesa kukwongera omutindo gw’ebisolo byaabwe okusobola okubifunamu ekiwera n’okwewala okufiirizibwa.
Ye Vicent Kayizi nga Mukungu mukitongole kya Gavumenti eky’ebyeddagala, akubirizza abalimi n’abalunzi bulijjo okusookanga okwebuuza nga bakozesa eddagala ery’enjawulo mu bisolo byaabwe, n’okuwangayo alipoota ku bitagenda bulungi ku Ddagala lyebakozesa okusobola okuwa omwagaanya Gavumenti okubayamba n’okunoonyereza ku ddagala erimu oluusi eriba terituukana na Mutindo.
nso_Latn lug_Latn lug_Latn lug_Latn lug_Latn lug_Latn lug_Latn